รัฐมนตรีประจำสำนักนายกรัฐมนตรี รับมอบการสนับสนุนหน้ากากอนามัยจากภาคเอกชน
รัฐมนตรีประจำสำนักนายกรัฐมนตรี รับมอบการสนับสนุนหน้ากากอนามัยจากภาคเอกชน นายเทวัญ ลิปตพัลลภ รัฐมนตรีประจำสำนักนายกรัฐมนตรี รับมอบหน้ากากอนามัย จำนวน 100,000 ชิ้น จากนายวิกรม กรมดิษฐ์ ประธานสภาธุรกิจไทย-จีน พร้อมด้วยสมาคมผู้ประกอบการจีน-อาเซียน โดยมอบให้แก่สำนักนายกรัฐมนตรี เพื่อส่งมอบต่อไปยังบุคคลากรผู้ปฏิบัติหน้าที่ และประชาชนผู้ได้รับผลกระทบจากสถานการณ์แพร่ระบาดของโรคโควิด-19 ในประเทศไทย ที่แม้ปัจจุบันจำนวนผู้ติดเชื้อรายใหม่จะลดลง แต่สถานการณ์ก็ยังคงน่าเป็นห่วงจากนั้นรัฐมนตรีประจำสำนักนายกรัฐมนตรี ในนามประธานผู้เข้าอบรมหลักสูตรนักบริหารระดับสูงด้านการพัฒนาธุรกิจอุตสาหกรรมและการลงทุน (วธอ.) รุ่นที่ 3 ได้นำชุดอุปกรณ์ป้องกันความปลอดภัยส่วนบุคคล หรือ PPE (Personal Protective Equipment) จำนวน 250 ชุด และหน้ากากอนามัย N95 จำนวน 600 ชิ้น รวมเป็นเงินมูลค่า 500,000 บาท มอบให้ นพ.สุขุม กาญจนพิมาย ปลัดกระทรวงสาธารณสุข เพื่อสนับสนุนการปฏิบัติหน้าที่ของบุคลากรทางการแพทย์ และแจกจ่ายให้ประชาชนผู้ได้รับผลกระทบจากสถานการณ์แพร่ระบาดของโรคโควิด-19ทั้งนี้ในส่วนของการเยียวยาช่วยเหลือพระสงฆ์ทั่วประเทศ ได้หารือกับนายวิษณุ เครืองาม รองนายกรัฐมนตรี เพื่อพิจารณาว่าจะหางบประมาณในส่วนใดมาดำเนินมาตรการเยียวยาพระสงฆ์ จากผลกระทบของสถานการณ์โรคโควิด-19 ที่ประชาชนทำบุญ ตักบาตรลดลง ซึ่งเสนอให้เยียวยาวันละ 60 บาท/พระสงฆ์ 1 รูป ระยะเวลา 91 วัน ตั้งแต่เดือนเมษายน ถึง มิถุนายน 2563 โดยไม่ได้มอบโดยตรงกับพระสงฆ์ แต่จะมอบให้กับวัด เพื่อบริหารจัดการในภาพรวมต่อไป